**Kupa Hunyanzvi Kwakadzama**

**Marukirwe ehurongwa hwekupa hunyanzvi kwakadzama**

Aya mazano ekupa hunyanzvi kwakadzama.

1. **Chidzidzwa chimwe chete chinoitwa nevanhurume kana vanhukadzi**

Patsanura vanhurume nevanhukadzi uvaise muzvidzidzwa mavanopiwa hunyanzvi. Izvi zvinopa mikana yakaenzana kumararamiro nenzvimbo zvakasiyana panoitwa nhaurwa dzine chekuita nehunhukadzi kana hunhurume zvakasununguka.

1. **Zviitwa muchipoka chidiki**

Patsanura vadzidzi uvaise muzvipoka zvidiki zvine vanhu vasingapfuuri vatanhatu. Vape murairidzi mumwe anoshanda nechipoka chimwe nechimwe. Izvi zvinoita kuti vadzidzi vakwanise kudzidza vachishandisa nharembozha uye vachidzidza vachibatsirana nevamwe vavo.

1. **Mapoka anoenderana nedanho reunyanzvi**

Fananidza hunyanzvi hwevadzidzi, vari mumapoka uchiona kuti vane ruzivo kana kuti vari padanho rehunyanzvi rakafanana. Zvakakosha zvikuru kuti vadzidzi vave padano rimwe chete rehunyanzvi nevose vari muboka rimwe navo, kuitira kuti vasazvitarisira pasi uye vafarire zvavanenge vachiita. Sununguka kuisa vadzidzi mumapoka akasiyana-siyana, apo panotanga chidzidzwa, kana zvichinge zvaonekwa kuti vadzidzi vane hunyanzvi huri pamatanho akasiyana neevamwe vari muboka rimwe navo.

1. **Michina yavanoshandisa vari pamwe chete**

Kana vadzidzi vasina nharembozha dzavo pachavo dzekushandisa, vawanise nharembozha idzi, dzinge dzakaiswa masaisai nechekare. Ona kuti nharembozha idzi dzakafanana (semuenzaniso, dzinoshanda zvakafanana) uye mabasa adzinogona kuita ange akafananawo. Izvi zvinoitirwa kuti vose vatevedze matanho akafanana mukudzidza kwavo uye panhevedzo dzemaitirwo ezvavachaita pane zvine chekuita nekubata masaisai kana kugoverana zivo. Pamaitiro akafanira, tinokurudzira vadzidzi kuti vange vasingapfuuri vatatu panharembozha imwe neimwe.

**Chenjedzo kuvadzidzi**

**Tanga nezvisina kunyanya kukosha**

Kunyange mudzidzi ane ruzivo nemamwe mashandiro eindaneti, anotovawo nezvimwe zvaanenge asinganyanyi kuzivawo.

**Ita kuti zvireruke**

Ipa tsananguro pfupi isina kuoma.

**Ngazvienderane nezvinotarisirwa**

Shandisa zvinoenderana netarisiro yevadzidzi kuti varambe vane chidokwa-dokwa.

**Kurudzirai kudzidza vachiita**

Onai kuti vadzidzi vanodzidza vachitoshandisa nharembozha dzacho.

**Yemura zvinoitwa nevadzidzi**

Ratidza ruyemuro rwezvinoitwa nevadzidzi uchivakurudzira. Zvitupa zvinogona kupiwa vadzidzi kana zvirizvo zvinotarisirwa pahurongwa hwezvidzidzo zvenyu.

**Tauriranani nekuita zvese pamwe chete nevadzidzi**

Kurudzirai kutaurirana pakati pevadzidzi nemudzidzisi.

**Mashandisirwe ehwaro hwekupa hunyanzvi kwakadzama**

**Uhu hurongwa hwekupa hunyanzvi kwakadzama kwakanangana nevadzidzisi vanoita chidzidzwa chine mamineti ari pakati pe 45 ne60.**

 Chidzidzwa chine zvikamu zvina zvemamineti ari pakati pe 45 ne60. Chinotanga nenhanganyaya, kotevera zvikamu zvishanu zvekudzidza, zvinobata musoro mumwe: *WhatsApp*, *YouTube*, *Google*, *Wikipedia* kana *Facebook*.

 Kudzivirira kukwapwa kwemashoko ako uyewo nyaya dzemitengo yacho zvinotaurwa nezvazvo muchidzidzwa chimwe nechimwe.

Kunyange kupihwa kwehunyanzvi uku kwakarukwa nenzira yekuti chidzidzwa chimwe nechimwe chinotoredzera kubva kune chakapfuura, chimwe nechimwe chidzidzwa chinogona kumira choga. Izvi zvinoreva kuti munogona kusarudza chidzidzwa chamunoda kuita nevadzidzi venyu, zvichienderana nezvavanotarisira. Kana musingakwanisi kushandisa *YouTube* munzvimbo yenyu, zvichienderana nenyaya dzemasaisai, munogona kudarikira dzidziso yehunyanzvi uhu moita zvimwe zvine chekuita nekunzwa nekuona zvisingashandisi dhata rakawanda.

**Kupa hunyanzvi hwakadzama kune zviitwa zvakakosha zvina**:

**Tsanangudzo**. Tsanangudzo pfupi kuparura kukosha kwezvinoitwa panharemboza.

**Chiitwa**. Kudzidza vachitekenya nharembozha.

**Nhaurirano**. Kukurudzira vadzidzi kuti vaone hukoshi hwazvo muhupenyu hwavo.

**Dzokororo yezvadzidzwa nepapfupi**. Kusimbisa zvidzidzwa zvehunyanzvi hwese hunopiwa mune chimwe nechimwe chidzidzo.

**Nhongeredzwa yezvidzidzwa**

Chimwe nechimwe chidzidzwa chisati chatanga onai kuti mazvipa nguva yakawanda yokugadzirira. Onai kuti masiya nguva yakaringana yekugadzirira nharembozha, zvinogona kutora nguva yakawanda kudarika zvamungafunga.

Onai kuti mune zvishandiswa zvese zvamungada kushandisa pachidzidzwa chenyu (onai zvishandiswa zvinodihwa pahurongwa hwechidzidzo chimwe nechimwe).

Onai kuti nharembozha dzose dzine moto

Torai padandemutande zvose zvamunoda kushandisa muzviise panharemboza.

Onai kuti nhamba dzose dzenharemboza dzamuchashandisa muzvidzidzwa dzaiswa munharembozha dzacho.

Bvisai zvose zviri munharembozha zvisinei nechidzidzwa (zvakaita semifananidzo, nhaurirano, nezvimwewo zvakadaro) musati mapa nharembozha idzi kuvadzidzi.

**Nzwisisai zvamuchaita muzvidzidzwa**

Itai kuti nharembozha dzose dzibate masaisai kubva kune chinopa masaisa (rangarirai kuti izvi zvinogona kutora mazuva akati kuti).

Ipai nharembozha dzenyu mazitanhando. Namirai zitanhando rimwe nerimwe kumashure kweimwe neimwe nharembozha, kuitira kuti muzoipatsanura nedzimwe pamuchaita chidzidzwa.

Onai kuti mabata masaisai – kana muchishandisa *Mi-Fi/Wi-Fi,* onai kuti zviri kushanda uye kuti imwe neimwe nharembozha yaiswa muchiso wokuti ibate masaisai.

Isai dhata munharembozha dzose.

**CHIDZIDZO 1 – NHANGANYAYA CHIDZIDZO 1 - NHANGANYAYA**

**CHIDZIDZO 1 NHANGANYAYA**

**CHIDZIDZO 1 – NHANGANYAYA CHIDZIDZO 1 - NHANGANYAYA**

**Zvinangwa zveChidzidzwa** **[Nguva yeChidzidzwa: Mamineti 45-60]**

• Kunzwisisa donzvo rechidzidzo uye kuziva ari munzvimbo yekudzidzira,

• Kupa maitirwe ezvinhu: onai kuti vadzidzi vanonzwa kuchenetedzeka, kuva nechivimbo,

uye kusimudzirwa chido chekudzidza zveindaneti panharembozha nekuziva mitemo

inoenderana nayo.

• Kunzwisisa betsero yekushandisa indaneti muhupenyu hwavo.

**Chenjedzo**: Isa peji reindaneti pamichina yavanoshandisa vese rine mifananidzo yenzvimbo inozikanwa zvikuru pa*Google*. Zvinoita kuti vadzidzi vave nechido uye vanakidzwe pavanoenda paindaneti kekutanga.

Kuisa peji yeindaneti, vhura bhurauza woenda kudandemutande raunoda kuisa peji yeindaneti. Vhura pane hunhongeredzwa hwezvinowanikwa mubhurauza, mobaya pamunoda, moisa peji inobuda ipapo kuti ive peji yenyu yepaindaneti.

**Zvamunofanirwa kuva nazvo:**

Nharembozha inoenda paindaneti,

Nharembozha nhatu dzine mifananidzo inoratidza hunhurume kana hunhukadzi,

 Mifananidzo yakachekwa,

Bepa rinopiwa vadzidzi rine mazwi akakosha,

Mitemo yemaitirwe ezvinhu,

Mibairo midiki,

mabhiro, bepa, zvinonamatidza zvinhu nebhora diki.

**KUTOKONYA PFUNGWA / NHANGANYAYA YEKUPA HUNYANZVI/ ITA ZVIPOKA ZVIDIKI / BETSERO YEINDANETI, KUPA NHAREMBOZHA DZECHIZVINO-ZVINO**

**Tokonya pfungwa nezvinonakidza nemutambo**

**Nhanganyaya yemutambo**

• Tora bhora diki uise mumaoko ako, zvizivise semudzidzisi: vaudze zita rako, nhoroondo yako uye kuti sei uripo.

• Mushure mezvo, kanda bhora kune umwe wevadzidzi vako wobva wamukumbira kuti asimuke, azvizivise kuboka. Paanopedza, womuti akandire bhora kune mumwe munhu anotevera.

• Mutambo unozopera munhu wese ari muchidzidzwa ichi abata bhora uye azvizivisa kune vamwe. Kana zvadaro chiparurai chidzidzo.

**Kuparura chidzidzo**

**Tsanangurai donzvo rechidzidzwa:**

• “Tiri pano kudzidza zveindaneti yemumafoni: chinombova chii? Inoshanda sei uye mungaita zvipi nayo?”

• **Ita nhaurwa** yemitemo ichatevedzwa,

**•Tsanangura** zvamuchaita nevadzidzi muzvidzidzwa zvekupana hunyanzvi, sekuti mashandisirwe e*WhatsApp, YouTube, Google, Wikipedia* ne*Facebook* uye kuti chimwe nechimwe cheizvi chinoita basa rei,

• **Tsanangur**a “Muchadzidziswa nezve indaneti panharembozha dzinobata masaisai”,

• **Tsanangura** basa remudzidzisi: “Sevadzidzisi tiri pano kukubatsirai kudzidza uye kukupai rutsigiro”,

**• Tsanangura** “Nhasi izuva renyu. Hapana mhinduro kana mubvunzo unonzi wakanaka kana kuti wakaipa. Haisi bvunzo, tinoda kukubatsirai kuti mukwape hunyanzvi”.

**Ita mapoka madiki**

**Patsanura vadzidzi vako uchivaisa mumapoka madiki** (ane vanhu vasingapfuuri vatanhatu paboka).

Itai mutaro nepakati pekirasi, ubve wataridza nzvimbo nhatu pamutaro wacho:

Ndinofunga kuti kushandisa indaneti panharembozha yangu pari nyore.

Ndakamboshandisa indaneti panharembozha yangu asi handisati ndanyatsozwisisa zvakanaka.

Handina kumboshandisa indaneti panharembozha yangu.

**•Udza** vadzidzi vako kuti vamire panzvimbo ipi zvayo iri pamutaro pavanonzwa kusununguka nemaonero avo pavachashandisa indaneti,

• **Patsanura vadzidzi mumapoka** evanhu vasingapfuuri vatanhatu, zvichienderana nepavakamira-umwe neumwe mudzidzi ari mukirasi achashanda ari muboka,

• **Tsanangura** kuti mapoka aya achashandiswa kusvika zvidzidzwa zvese zvekukwapa hunyanzvi zvapera.

**Chenjedzo**: Zvakakosha kuti vadzidzi vave panhanho yehunyanzvi yakafanana nevamwe vese vari muboka rimwe chete, kuitira kuti vasatya uye vasununguke. Iva wakasununguka kubvisa nekuisa vadzidzi mumapoka akasiyana-siyana panotanga zvidzidzwa zvichienderana nekuti vadzidzi vanenge vasiri padanho rimwe chete rehunyanzvi muboka ravanenge vari.

**Nhanganyaya yechipoka chidiki:**

• **Udza** umwe neumwe mudzidzi kuti azvizivise zita rake/kwaanogara/nezvaanofarira.

• **Udza** vadzidzi vako kuti vanyore mazita avo pane zvipepa zvinonamira, vobva vazvinamira pazvifuva zvavo.

• **Ipa zvinotarisirwa muchidzidzo**: Bvunza kuti “vanoda kudzidza nezvei?”

•**Nyora** pabepa tarisiro dzevadzidzi kubva pazvidzidzwa zvavakatarisana nazvo, wobva wanamira pachidziro.

**Tsanangura betsero yeindaneti**

**Tsanangura kuti mudzidzisi achapota achibvunza mibvunzo uye vadzidzi vanotarisirwa kusimudza maoko kuti vapihwe mukana wokupindura**:

• “Ndiani pano akamboshandisa indaneti panharembozha?”

• “Pane angasimuka here akatiudza kuti indaneti chii?”

**Tsanangura kuti indaneti chii uye inobvepi**

**• Tsanangura** kuti: “anokuwanisai masaisai anogona kuita here kuti nharembozha yako ibate masaisai?”

**Ratidza chikwangwani cheindaneti**

• Tsanangura kuti: “indaneti inetiweki inotendera makombiyuta nedzimwe nharembozha kutumira nekugamuchira mashoko kubva pasi rese. Idura remashoko guru rekuti vanhu pasi rese vanogona kuwana mashoko, kushandisa kana kuawedzera”.

**Taridza ‘Chikwangwani chine chekuita nezve Munhu’**

Izvi zvikwangwani zvinobatsira kutsanangurira vadzidzi mabasa eindaneti yepanharembozha.

• **Tsanangura**: “Indaneti inogona kukubatsira mubhizimusi rako, kuvandudza hunyanzvi hwako, kubatana nemhuri neshamwari dzako, nemamwewo mabasa akawanda akasiyana-siyana”.

**Tsanangura betsero yeindaneti**

**Ita zvinoita kuti betsero yeindaneti ive nechekuita nehupenyu.**

**Ipa nyaya yako inoratidza kukosha kweindaneti kwauri (**mudzidzisi), shamwari nehama dzako kana kuti nharaunda yako. Imwe mienzaniso inosanganisira:

• Kubata vanhu pa*WhatsApp*-kutora nhau kubva kushamwari nemumhuri, kushambadza bhizimusi rako padandemutande, zvichingodaro.

• Kudzidza nekuvandudza hunyanzvi uye kutandadzwa pa*YouTube*, semuenzaniso: ‘maitirwe’ mavhidhiyo akaita sekuti kutamba mumhanzi kunoitwa sei, kubika kunoitwa sei kana kuti unogadzirisa sei taira rebhasikoro raponja.

• Kutsvaga zvinyorwa zvinobatsira pa*Google* zvinobatsira hupenyu hwako, chikoro, basa, bhizimusi, zvichingodaro.

**Ita kuti indaneti ive nechekuita neupenyu hwevadzidzi vako**

Taurirana nevadzidzi kuti indaneti inogona kuvabatsira sei:

• **Bvunza** “Chii chaunodzidza kuti ugone kuita paindaneti chinogona kukubatsira?” Vape zvaunofunga.

• **Bvunza** “Chii chaunonyanya kufarira kubva pazvidzidzwa uye chinokunakidza kudzidza pamusoro pacho?”

**Chenjedzo**: Batanidza zvakadzidzwa kupfurikidza nenhaurirano neizviitwa zvaiitwa panharembozha pazvidzidzwa zvakaitwa, uchidzokera panyaya yekuti indaneti inovabatsirei kana kuti ine basa rei muhupenyu hwavo. Izvi zvinobatsira kuti zvidzidzwa zvienderane neshuviro yavo uye zvivanakidze.

**Govera nharembozha dzechizvino-zvino**

**Govera nharembozha dzechizvino-zvino** (ona kuti hapana vadzidzi vanodarika vatatu panharembozha imwe):

• **Varatidze** ‘kukwenywa kunoitwa nharembozha pakudzishandisa’ (kukwenya mifananidzo pasikirini), ‘kutsvaira’ (kudhonza kamunwe kurudyi nekuruboshwe kwesikirini), ‘kukudza sikirini’ (kudhonza minwe miviri yakaparadzana pasikirini),

• **Udza** vadzidzi kuti vatore mikana yekubata nharembozha, vakurudzire kutamba nayo nekuzama kuikwenya, kuitsvaira uye kukudza sikirini,

• **Kumbira** vadzidzi kuti ‘vatsvaire nemunwe’ mifananidzo iri pasikirini vagoona zvinoitika**.**

**Chenjedzo**: Onesa vadzidzi vasina kugadzikana nekushandisa nharembozha yechizvino-zvino kana kuti vasati vajaira nharembozha kuti pane chinotora mifananidzo panharembozha uyewo vakurudzire kutora mifananidzo nenharembozha. Izvi zvinogona kubatsira kuti vanakidzwe uye kugadzikana nekutsvaira nharembozha.

**Kumbira vadzidzi vako kuti vatorane mifananidzo vari mumapoka (Boka richizvitora) nenharembozha.**

• **Kumbira** vadzidzi kuti varatidze murairidzi nevamwe vadzidzi mifananidzo yavanenge vatora.

**Tauriranai nevadzidzi venyu, muonesane kuti chavaziva chii panharembozha?**

• **Bvunza** “inotaridza hupenyu webhatiri papi?”

• **Bvunza** “inoratidza kubata masiginari papi?”

**Tauriranai nevadzidzi vako kuti sei ichinzi nharembozha ‘yechizvino-zvino’?**

• **Bvunza** “Chii chinoita kuti inzi ‘yechizvino-zvino’?”

**Chenjedzo**: Ipa vadzidzi vako nguva yakaringana zvinoenderana nezvavanoda kudzidza uye nguva yekugadzikana pakushandisa nharembozha.

**Zviitwa: Tamba ‘Mutambo wekutsvaga chimufananidzo’**

• **Simudza** chimufananidzo chenharembozha chimwe chete panguva.

• **Bvunza** “Ichi chiri papi panharembozha uye chii?”

• **Tsanangurir**a vadzidzi vako kuti chimwe nechimwe chimufananidzo chii, kana vachida rubatsiro**.**

• **Ipa mibairo midiki** (semuenzaniso zvihwitsi) paminduro dzose dzakanaka uye namira mifananidzo pachidziro, pavanenge vapedza kudzidza, kuitira kubatsira vadzidzi kurangarira.

**Zviitwa: Pindai paindaneti**

• **kumbira** vadzidzi vako kuti vatsvage mifananidzo yebhora pasikirini yenharembozha nekutsvaira pairi (indaneti inovhura dandemutande raunoda kana waisa gadziridzo yacho – ona zvakawanda kubva papfupiso yenhanganyaya papeji 12). Onai kuti nharembozha dzakasiyasiyana dzinogona kuva nemabhurauza akasiyanawo (onai pazasi),

• **Tsanangura** “mose mava paindaneti parizvino. Ndokupfava kwazvaikaita uku, Makorokoto!”,

• **Ipa vadzidzi vako nguva yakawanda** yekudzidza nekutaurirana zvavanoona**.**

**Chenjedzo**: Pane mhando dzakasiyana-siyana dzakawanda ‘dzemabhurauza’ anoshandiswa paindaneti. Imwe mifananidzo yakajairika ndeyakaratidzwa pazasi. Zvichienderana nenharembozha yauri kushandisa, unogona kushandisa chimwe cheizvi pachinhambo chezvakaratidzwa pamusoro.

**CHIDZIDZO 2 - *WHATSAPP* CHIDZIDZO 2 – *WHATSAPP***

**CHIDZIDZO 2**

***WHATSAPP***

**CHIDZIDZO 2 - *WHATSAPP* CHIDZIDZO 2 - *WHATSAPP***

**Zvinangwa zvidiki zvechidzidzo [Nguva ichatora chidzidzo: maminetsi 45-60]**

• Vadzidzi vanogona kutaurirana pa*WhatsApp,*

• Vadzidzi vanonzwa manyuku-nyuku uye kusimudzirwa kuziva kuti zvishandiswa zvebetsero zvakaita se*WhatsApp* zvinogona kushandiswa pakutaurirana nevanhu.

**Zvamunofarirwa kuva nazvo:**

 Mabhiro, bepa nemapepa anonamisa

Nharembozha yechizvino-zvino

Mibairo midiki

Zvikwangwani zvitatu zve*WhatsApp*

Mazwi akanyorwa pabepa rinopihwa vadzidzi

Chikwangwani chemitengo

Chenjedzo yekuchengetedzwa kwemashoko paindaneti,

Mifananidzo yakachekwa.

**NHANGANYAYA / MASHOKO PAVANHU VAVIRI / MASHOKO KUBVA KUBOKA / ZVAUNOZVISHANDISA SEDUNGAMUNHU/ CHENGETEDZO/ MUTENGO/ DZOKORORO**

**Parura zvidzidzwa zve*WhatsApp***

**Ratidza vadzidzi mifananidzo ye*WhatsApp* yakachekwa uye ita kuti vaitsvage panharembozha dzavo.**

**Bvunza**: “Pane angaziva here kuti ichi chii?” “Chinoita basa rei?”

**Ipa tsananguro pfupi ye*WhatsApp*:**

• “*WhatsApp* inoita kuti zvive nyore kubatana nekutaurirana nevanhu; mhuri, shamwari nevadyidzani”.

• “*WhatsApp* inoita mabasa ebetsero ekufambisa mashoko, inoda kufanana ne*SMS*, asi *WhatsApp* inogoneka kutuma mazwi okutaura, mifanaidzo uyewo kutumira mashoko kumapoka evanhu vakawanda nguva imwe.

• *WhatsApp* inoshandisa bhanduro redhata reindaneti pachinhambo chebhanduro remari. Izvi zvinoreva kuti inogona kusadhura pakutuma mashoko uyewo kuva pedo kana kure nemunhu waunotumira mashoko hakunei nechekuita nemutengo”.

**Ita kuti betsero yacho ive inofambirana nehupenyu**!

• Taura nyaya yako inoratidza betsero ye*WhatsApp* kwauri (mudzidzisi), shamwari dzako nemhuri. Imwe yemienzaniso inosanganisira:

• kubatana nemapoka makuru evanhu vanoita zvemabhizimusi/ vaunodyidzana navo /vaunodzidza navo / vanotenga kwauri / shamwari / mhuri, kushambadza zvigadzirwa, kupakurirana mazano, kutaurirana nezve humbowo hwekuchikoro kana kuti mabasa okuita aunopihwa nemudzidzisi muzvidzidzo zvechikoro kana kupakurirana nhau.

 **•** Ipa mienzaniso chaiyo kana nyaya dzekuti *WhatsApp* inogona kushandiswa sei.

**Ita kuti *WhatsApp* ienderane netarisiro yemuhupenyu hwevadzidzi**

Tauriranai nevadzidzi kuti *WhatsApp* inogona kubatsira sei muhupenyu hwavo:

• **Bvunza**: “Ndezvipi zvaungada kuita uchishandisa *WhatsApp* muhupenyu mako?” Vape pfungwa dzako zvichibva nezvavanotarisira.

• **Bvunza**: “Ndechipi chinonyanya kukunakidza uye kukufadza pakudzidza nezve *WhatsApp*?”

 **Rangarira**: kushandidzana kwekudzidza nenhaurirano nezviitwa muchidzidzo, dzokera shure kusvika pachidzidzo chebetsero nemabasa eindaneti muhupenyu hwevadzidzi. Izvi zvinoita kuti zvidzidzo zvienderane uye zvivanakidze.

**Zviitwa: Kutumira mashoko akanyorwa kuchiitwa nevanhu vaviri**

**Apa panoda kuita!**

**Tsanangura**: “Ikozvino ndiri kuda kuti muedze kushandisa *WhatsApp* iri munhare dzenyu.”

**Varatidze kushandiswa kwe*WhatsApp*: Chikwangwani chekutumirana mashoko akanyorwa kwevanhu vaviri.**

• **Tsanangura**: “Bepa guru iri riri kuratidza nhanho dzamunotora kuti mutumirane mashoko akanyorwa muri vaviri.”

• Batsira vadzidzi vako uchivaratidza panharembozha dazavari kushandisa vari muzvipoka uchivatsanangurira kuti vanokwanisa kutumira mashoko akanyorwa, mifananidzo kana mashoko akaita zvekutaurwa.

Vaudze kuti vaedze kutumirana mashoko panharembozha dzavo.

**1. Nyora mashoko ekwaziso utumire:**

• Simudza mufananidzo we*WhatsApp* uratidze vadzidzi.

• Vatsanangurire panowanikwa mufananidzo uyu munhare wovaratidza mashandisirwo e*WhatsApp*.

• Udza vadzidzi kuti vanyore mashoko ekwaziso vachitumirana ne*WhatsApp*.

**2. Chikwata chimwe nechimwe ngachitumire mufananidzo wacho.**

• Simudza mufananidzo wekamera unowanikwa pa*WhatsApp*.

• Tsanangura kuti kamera inowanikwa papi pa*WhatsApp* huye kuti rinoshanda sei.

• Udza vadzidzi kuti vatumirane mifananidzo yezvikwata zvavo.

**3. Kutumira kwaziso uchiita zvekutaura:**

• Simudza mufananidzo wemaikorofoni yepa*WhatsApp*.

• Tsanangura kuti maikorofoni yepa*WhatsApp* inowanikwa papi huye kuti inoshanda sei.

• Udza vadzidzi kuti vatumirane kwaziso pa*WhatsApp* vachiita zvekutaura.

• **Tsanangura**: “Ukatumira munhu mashoko pa*WhatsApp*, unokwanisa kuona kuti asvika here huye kuti amaverenga here nenzira dzinotevera: A) Kana mashoko aenda = tsvunha imwe chete ine ruvara rupfumbu B) Kana mashoko asvika asi asina kuverengwa = tsvunha mbiri dzine ruvara rupfumbu C) Kana mashoko averengwa = tsvunha mbiri dzeruvara rwedenga.

• **Bvunza**: “Mungakwanisa here kudoma mienzaniso yepaunotumira mufananidzo kana mashoko uchiita ekutaura pachinhambo chekuita ekunyora?”

**Zviitwa: Kutumira mashoko muzvikwata pa*WhatsApp***

**Tsanangura**: “Ikozvino tava kuda kutumira mashoko kuzvikwata mu*WhatsApp*.”

**Tsanangura** Nhaurirano dzemuzvikwata pa*WhatsApp*. “Pa*WhatsApp*, vanhu vazhinji vanogona kuita nhaurirano vari muchikwata chimwe.”

**Varatidze “mashandisirwe e*WhatsApp*: Chikwangwani chenhaurirano dzemuzvikwata pa*WhatsApp*.’**

• **Tsanangura**: “Chikwangwani ichi chiri kuratidza nhanho dzekutanga dzingatorwa pakugadzira chikwata chekuita nacho nhaurirano pa*WhatsApp*.”

• **Varatidze** kuti chikwata chekuita nacho nhaurirano pa*WhatsApp* chinogadzirwa sei (kokai vanhu kuchikwata chenhaurirano muchishandisa nhamba dzenharembozha dziri munharembozha dzamapihwa kuti mushandise muri muzvikwata.)

• **Tumira mashoko akanyorwa kana akataurwa** kuchikwata che*WhatsApp* chako nevadzidzi, ugokumbira vadzidzi kuti vatumirewo mifananidzo yezvikwata zvavo zve*WhatsApp* kuchikwata chemudzidzisi nevadzidzi.

• **Bvunza**: “Mungakwanisa here kufunga nezvemienzaniso yepanoda kuti mutumire mashoko kuchikwata che*WhatsApp* pane kutumira kumunhu mumwe chete?”

**Chenjedzo**: Chikwata chevadzidzi chepa*WhatsApp* ngachisiiwe chichikwanisa kugamuchira mashoko kusvika pamuchapedza kudzidza. Pota uchikurudzira vadzidzi kuti vatumire mashoko ane chekuita nezvavanofunga, zvavanonzwa nemifanananidzo kuchikwata chevadzidzi chepa*WhatsApp*.

**Zvingashandiswa *WhatsApp* nemunhu sedungamunhu**

**Kurukurai** navadzidzi muchionesana zvakanakira *WhatsApp* muhupenyu hwavo.

• **Bvunza**: “Sevanhu vava kugona kushandisa *WhatsApp*, kuti munoda kuishandisa chii muhupenyu hwenyu?” Vape mienzaniso inoenderana nezvavanofarira.

• **Bvunza**: “Zvamava kudzidza kushandisa *WhatsApp* kudai, ndezvipi zvamunofarira huye zvamune chidokwa-dokwa chekuita?”

**Kuzvichengetedza**

**Bvunza:** “Kuzvichengetedza kunorevei kwamuri?”

**Ipa vadzidzi nguva yekumbozviona vari panzvimbo izere vanhu**,semuenzaniso, pamusika. Iti vakurukure pachavo vachiudzana zvavangaita kuti varambe vakachengetedzeka munzvimbo yakadaro. Bvunza mibvunzo inotevera kuti vanyatsofunga zvakadzama pamusoro penyaya iyi:

|  |  |
| --- | --- |
| **Zvitokonyeso** | **Mhinduro dzingangopiwa** |
| Ndezvipi zvaungaita kana munhu wausingazivi akatanga kukunetsa kana kukuvhiringidza? | Unosiya akadaro wonyarara. Panoda kungwarira – kazhinji vanhu vakadaro havasiri zvavanozviti vari |
| Unoita sei kana usina chokwadi kana kuti usiri kunzwa kugadzikana nekuda kwechimwe chinhu chawakaona kana chakaitika?  | Hauudzi vanhu nyaya dzako nekuti hauzivi kana kuti hauna chivimbo chekuti wawaudza iyeye haashandisi zvawamuudza nenzira isiri iyo here. |
|  Unoita sei kana usina chokwadi kana kuti usiri kunzwa kugadzikana nekuda kwechimwe chinhu chawakaona kana chakaitika? | Unoudza mumwe munhu waunoziva uye waunovimba naye. |
| Vanhu vaunowadzana navo unovabata sei? | Uri munhu anoremekedza vanhu. |

**Tsanangura**: “Zvakakosha kuti murangarire kuti indaneti inzvimbo yeruzhinji, saka zvakakosha kuti nzvimbo yeindaneti tingoibata sezvatinoita nzvimbo yeruzhinji kuti tichengetedzeke.”

**Kuzvichengetedza**

Rega kutaura nevanhu vausingazivi kana kuti vari kukunetsa.

Kana usina kugadzikana nekuda kwezvawaona kana kuti zvaitika pakutaura nemunhu waunoziva huye waunovimba naye.

Zvinhu zvine chekuita newe pachako zvinofanirwakuchengetedzwa pakavanzika.

Remekedza vanhu.

**Nzira dziri nyore kuzvichengetedza paindaneti**

**Ipa vadzidzi vako bepa rakanyorwa chenjedzo dzekuzvichengetedza**

• **Kurukura** nevadzidzi vako muchionesana kuti nzira idzi dzine chii chekuita nekuzvichengetedza paindaneti.

• **Shandisa chenjedzo dzinowanikwa muhupenyu** nekushandisa mienzaniso yekuti vadzidzi vanoinzwisisa uye inoenderana nemararamiro avo**.** Semuenzaniso, vadzidzi vechidzimai vanogona kunge vachida kuziva kuti vopedza kushungurudzwa nenzira dzipi.

**Kuchengetedzeka pa*WhatsApp***

• **Bvunza**: “Kana munhu wausingazivi akaedza kukutumira mashoko kana kukunetsa pa*WhatsApp* iwe usiri kuda izvozvo unoita sei?”

• **Tsanangura**: “Pa*WhatsApp* unogona kuvharira munhu kuti asataura newe nenhamba imwe cheteyo yanga ichikushungurudza.”

• **Tora Chikwangwani chinoratidza vadzidzi nzira yekuvharira** **munhu wavasingadi kutaura naye pa*WhatsApp*** wobva wavaratidza kuti zvinoitwa sei

**Mutengo**

**Tsanangura**: “Sezvo mava kuziva kushandisa *WhatsApp* uye kuti inoshandiswa kuita basa ripi, ngatichitaura kuti kushandisa *WhatsApp* kunoita marii. Kuti ushandise dandemutande riri munharembozha yako, unofanira kutenga masaisai kubva kune vanopa masaisai.”

**Tsanangura**: “Mashoko aunotumira ne*WhatsApp* anoshandisa mari shoma kudarika *SMS*. Kunyange munhu wauri kutumira ari kure sei (chero ari kune imwe nyika, kana padivi nepaunogara) mutengo hauchinji.”

**Ratidza vadzidzi chikwangwani chakanyorwa mitengo**

• **Tsanangura:** “Mari inodiwa kuti tishandise paindaneti remunharembozha inoenderana nezvatiri kuita paindaneti. Kuverenga mashoko paindaneti kunodya mari shoma pane kuona mifananidzo, kuridza kana kuturunura mimhanzi kubva paindaneti kunoshandisawo mari yakati wandei, asi kuridza nekuturunura mavhidhiyo kunoda mari yakawanda kudarika zvese zvatadoma.”

• **Tsanangura**: “Zvimwe zvakakosha huye zvinotibatsira zvatinowana paindaneti zvinowanzoda mari yakati wandei.”

 **Bvunza**: “Pachikwangwani ichi, *WhatsApp* iri papi?” uye “Pane *WhatsApp* pachikwangwani ichi panotiudzei pamusoro pemari ingadiwa kuti tishandise *WhatsApp*?”

• **Bvunza**: “Chii chinoita kuti *WhatsApp* idye mari yakawanda?” **Mhinduro**: “Mavhidhiyo”

•**Bvunza**: “Chii chinoita kuti *WhatsApp* idye mari shoma?” **Mhinduro**: “Kutumira mashoko akanyorwa.”

**Mitengo**

**Kuona kuti kwasara dhata rakadini**

• **Bvunza**: “Zvakakosherei kuti uone kuti mari yawashandisa yakawanda sei?”

• **Mhinduro**: “Kuti tinzwisise kuti tashandisa mari yakawanda sei huye kuti zvatinoita zvakasiyana-siyana paindaneti zvingada marii.”

• **Tsanangura**: “Unogona kuona kuti wasara nemarii sekungoona kwaunoita kuti wasara nemamineti mangani ekuchaya runhare kana kuti wasara nemashoko akawanda sei aungakwanisa kutumira. Izvi unozviita nekubaya kodhi panharembozha yako inoenderana neinoshandiswa nekambani iri kukupa masaisai.”

• **Tsanangura**: “Unogona kuisa mari dzakasiyana-siyana dzedandemutande muzvikwama zvako zveindaneti zvichienderana nekuti paindaneti pacho uri kuda kuzoitei. Pihwa mazano kubva kumumiririri wevanopa masaisai aunoshandisa kuti mari ingakukwanira pane zvaunoda kushandisa ingaita marii.”

• **Tsanangura**: “Kana uchikwanisa kuenda paindaneti munzvimbo ine *WI-FI* zvinoreva kuti hauna mari yekuenda paindaneti yauchashandisa. Mumiririri wevanopa masaisai munzvimbo yauri anogona kukubatsira kutsvaga nzvimbo dzinowanikwa *WI-FI.* Asi nedzimwewo nguva kunowanikwa *WI-FI* kunogona kunge kuri kure.”

• **Ratidza** vadzidzi vako kuti vanotarisa sei mari yasara yekushandisa paindaneti

**Chenjedzo**: Nzira dzekuona nadzo mari yasara yekuenda paindaneti dzinosiyana zvichienderana nenyika yauri huye mhando yemasaisai auri kushandisa. Kana uchida rubatsiro nekuona kuti wasara nemarii yekuenda paindaneti, unokwanisa kubvunza mumiririri wevanopa masaisai ari pedyo newe.

**Dzokororo yezvadzidzwa nepapfupi**

**Tambai mutambo wekuratidzana mufananidzo we*WhatsApp***

• **Simudza mifananidzo** ye*WhatsApp* uchiita umwe-umwe

• **Bvunza:** “Ichi chii uye chinowanikwa pai munharembozha dzamuinadzo?”

 • **Tsanangurira** vadzidzi vako zvinoreva mufananidzo umwe neumwe**.**

• **Ipa vagona kupa mhinduro kwadzo mibairo midiki** (sezvihwitsi) wobva wanamira mifananidzo iyi pamadziro kuti vadzidzi varambe vachirangaridzwa zvayakamiririra.

**Tsanangura:** kune vadzidzi vako kuti kune dzimwe nzira dzekutumira nadzo mashoko dzakafanana ne*WhatsApp.* Nzira idzi dzinosanganisira: *Telegram, Line, Viber, Hike* kana *Facebook Messenger*.

**Chenjedzo**: “Nzira zhinji dzepa*WhatsApp* dzinoshandisa mifananidzo nemashoko zvakafanana. Paunenge uchishandisa dandemutande, tsvaga mifananidzo inomiririra nzira idzi kuitira kuti pauchazosangana nayo mangwana uzive zvainomiririra.”

**Dzokororo yezvadzidzwa nepapfupi**

• **Kurukurai nevadzidzi vataure zvavadzidza pamusoro pekushandisa *WhatsApp***

• “Madzidzei pamusoro pekushandisa *WhatsApp*?”, “Munoishandisa kuita basa rei?”

• “Yakasiyana chii ne*SMS*?”, “Ndezvipi zvaunokwanisa kuita ne*WhatsApp* zvausingagoni kuita ne*SMS*?”

• “Une zvimwe zvauchiri kuda kuziva here pamusoro pekushandisa *WhatsApp*?”

• “*WhatsApp* unoda kuishandisa pane zvipi muhupenyu hwako? Ndezvipi zvauri kunyanyofarira huye zviri kukupa chidokwa-dokwa chekushandisa *WhatsApp*?”

**Chenjedzo**: Unogona kuita dzokororo iyi semutambo werodzapfungwa uchipa mibairo (sezvihwitsi) kuvadzidzi vako.

**Dzokororo** **yezvadzidzwa nepapfupi**

**Chenjedzo**: Kana vadzidzi vako vari kuda kuedza kuenda padandemutande nekushandisa Whatsapp panharembozha dzavo, vape nguva yekukwenenzvera ruzivo rwavawana panharembozha dzavo huye vabatsire nekuvakurudzira.

**Kuenda padanho rinotevera**

Tomboti mapedza chidzidzo asi machine imwe nguva yamusina kushandisa:

• **Bvunza**: “Pane ane mubvunzo here pane zvatadzidza muchidzidzo chino?”

• **Bvunza**: “Ndezvipi zvimwe zvamungada kuziva pamusoro peindanet remunharembozha?”

Zvimwe zvemhando yepamusoro zvemu*WhatsApp* zvamunogona kuda kukurukura nevadzidzi vako zvinosanganisira:

• **Turura mifananidzo** uchibvisa muhomwe inogara mifananidzo mumbozhanhare uchitumira munhaurirano yauri kuita pa*WhatsApp*

• **Kutumira hama neshamwari nzvimbo** yauri kuti vazive paunowanikwa

• **Kuisa mufananidzo nezvimwe zvaungada** pa*WhatsApp*, kusanganisira nekuti zvimwe zvinhu ungazvivanza sei pa*WhatsApp***.**

• **Kuturura maapurikesheni** kubva maanochengeterwa paindaneti. (Pakadai panoda kuti uve nekero yako yetsambambozha sezvo iriyo inodiwa kupindisa maanochengeterwa paindaneti).

**CHIDZIDZO 3– *YOUTUBE* CHIDZIDZO 3– *YOUTUBE***

**CHIDZIDZO 3**

***YOUTUBE***

**CHIDZIDZO 3– *YOUTUBE* CHIDZIDZO 3– *YOUTUBE***

**Zvinangwa zvechidzidzwa [Nguva: Mamineti 45-60]**

• Vadzidzi vazive mashandisirwo e*YouTube* kuti vagone kuteerera mimhanzi nekuona mavhidhiyo.

• Vadzidzi vazive nekunzwisisa zvinowanikwa pa*YouTube* uye kuti vanzwe kufarira nekukurudzirwa kuti vaende paYouTiube vanoona zvinowanikwapoi

**Rangarira**: *YouTube* inogona kusashandisika pese pese zvichienderana nekusimba kwemasaisai. Pakadaro, unokurudzirwa kuti usadzidzisa chidzidzo ichi, kana kuti wotsvaga chimwe chidzidzo chisingadi mari yakawanda yepindaneti.

Zvimwe zvaunogona kuita kushandura mashandiro e*YouTube* panharembozha yako kuti ukwanise kuridza nekuona mavhidhiyo uchishandisa masaisai mashoma. Unogona zvakare kuturura mavhidhiyo epa*YouTube* kuti ugozomaridza usiri paindaneti. Izvi unogona kuzviita nekubaya chikwangwani chiri pasi pevhidhiyo raunenge wavhura pa*YouTube*.

**Zvamunofanirwa kuva nazvo:**

mabhiro, mapepa nebepa rekunamira

nharembozha inoenda paindaneti

mibairo midiki

Chikwangwani che*YouTube*

Mapepa akanyorwa mazwi nezvaanoreva

Chikwangwani chemitengo

Mazano ekuzvichengetedza

Mifananidzo yakachekwa ye*YouTube*

**NHANGANYAYA/ MASHANDISIRWO E*YOUTUBE*/ KUTSVAGA UCHISHANDISA MAZWI AKAWANDA/KUTSVAGA ZVAUNOFARIRA PACHAKO/ KUZVICHENGETEDZA /MUTENGO/ DZOKORORO**

**Parura chidzidzwa che*YouTube***

**Ratidza vadzidzi mufananidzo we*YouTube* wovaudza kuti vatsvage mufananidzo wakadero mumbozhanhare dzavari kushandisa**

**Bvunza**: “Pane angaziva kuti ichi chii?” “Chinoita basa rei?”

**Ipa tsananguro diki ye*YouTube***

• “*YouTube* kuti uone mavhidhiyo, sezvamunongoona paterevhizhoni, asi musiyano uri wekuti *YouTube* ine mavhidhiyo mazhinji ekuti usarudze huye inokutendera kuti usarudze mavhidhiyo aunoda kuona nenguva yaunoda kumaona.”

• “Unokwanisa kuudza *YouTube* mavhidhiyo aunoda kuona, iyo yokutsvagira mavhidhiyo awareva kubva mudura remavhidhiyo ose ainawo akaiswa nevanhu.”

• “Unokwanisa kuona mavhidhiyo akasiyana-siyana; mafirimu, nziyo, nhau, zvemitambo, mabikirwo echikafu, nemamwe mavhidhiyo ane dzidziso. Pane mavhidhiyo akawanda anoratidza maitirwo ezvinhu, semuenzaniso, kudzidzira mutauro mutsva, matambiro akasiyana-siyana, mabikirwo anoitwa dzimwe mhando dzezvikafu, maisirwo anoitwa vhiri pabhizautare nemamwe mavhidhiyo akwanda-wanda.”

• “Unogona kutogadzira mavhidhiyo ako wotomaisawo pa*YouTube*”

**Ita kuti vadzidzi vanzwisise zvakanakira *YouTube*!**

Vaudze kubatsirikana kwawakaita iwe mudzidzisi wavo, shamwari dzako nemhuri yako nekuda kwe*YouTub*e. Imwe mienzaniso inosanganisira:

• Kuona mavhidhiyo enziyo, kuterera nziyo, kudzidza zvidavado zvitsva, kuvandudza zvidavado zvawagara uinazvo, kugadzira mavhidhiyo ako

• Ipa mienzaniso kana nyaya dzinobatika dzemashandisirwo anokwanisa kuitwa *YouTube*.

**Ita kuti vadzidzi vako vaone zvakanakira *YouTub*e muhupenyu hwavo**

Kurukura nevadzidzi vako muchionesana zvakanakira *YouTube* muhupenyu hwavo:

• **Bvunza**: “Ndechipi chinowanikwa pa*YouTube* chaungada kudzidzira muhupenyu hwako?” Vape mienzaniso inobva pane zvavanofarira.

• **Bvunza**: “Ndezvipi zvamunofarira huye zvamune chidokwadokwa nekuziva?”

**Rangarira**: Zvamuri kukurukura nekuita mukudzidzisana uku zvinofanira kudzokera kuti zvinobatana nechidzidzo chezveindaneti, zvainobatsira uye zvayakakoshera muhupenyu hwevadzidzi. Izvi zvinoita kuti vadzidzi vaone kuti zvavari kudzidza zvine basa muhupenyu hwavo huye zvinonakidza.

**Zviitwa: Mashandisirwo e*YouTube***

**Ita kuti zvibatike!**

**Tsanangura**: “Tava kuda kuti muchiedza kushandisa *YouTube* munharembozha dzenyu.”

**Varatidze Chikwangwani chakanyorwa mashandisirwo e*YouTube***

• **Tsanangura**: “Chikwangwani ichi chinotaridza nhanho dzaunotora kana uchida kushandisa *YouTube* kutsvaga mavhidhiyo.”

• **Ratidza** vadzidzi nhanho idzi panharembozha dzavari kushandisa vari mumapoka. Ngavatsvage vhidhiyo yamunoziva mese vagoratidza zvinenge zvawanikwa ne*YouTube* painenge ichitsvaga vhidhiyo iyi.

**Ratidza peji yezvinobuda muvhidhiyo inozikanwa**

• Vatsanangurire zvavari kufanira kutsvaga:

• “Mufananidzo uri neche kumusoro ndiyo vhidhiyo – kana uchida kuti irire kana kumira kurira, unongoibaya kamwe chete.”

• “Nhamba iyi inoratidza kuti vhidhiyo iyi yakaonekwa kangani nevanhu. Nhamba iyoyo inoratidza kuti vhidhiyo iyirine mukurumbira wakadini.”

• “Unogona kuratidza ‘kuda’ kana ‘kusada’ nekubaya mifanaidzo inomirira izvozvo. Nhamba yakanyorwa padivi pemifananidzo inomirira kuda kana kusada inoratidza huwandu hwevanhu vada kana kusada vhidhiyo iyi.”

• “Iyo minongedzo inokuratidza mamwe mavhidhiyo akafanana neyauri kuridza.”

• “Ukadzika kwekupedzisira, uchaona panonyorwa zvinofungwa nevanhu pamusoro pevhidhiyo yauri kuona. Unogona kutonyorawo zvaunofunga pamusoro pevhidhiyo iyi!”

**Bvunza:** “Mune mibvunzo here pamusoro pezvamuri kuona izvi?”

**Zviitwa: Mashandisirwo e*YouTube***

Simudza mufananidzo wemaikirofoni yepa*YouTube*

• **Tsanangura**: “Maikirofoni inoshandiswa paya pausingadi kubaya mavara nezvigunwe. Kana uchinetseka nezviperengo zvemazwi kana kuti usingadi kubaya mavara emazwi auri kuda kutsvaga, unongoudza *YouTube* mazwi auri kuda kutsvaga uchishandisa maikirofoni.”

• **Varatidze panowanikwa maikirofoni:** “Baya nzvimbo yaunonyorera mashoko kana pane zvauri kutsvaga. Uchaona maikirofoni ichibuda nechekurudyi.”

• Varatidze mashandisirwo ayo: “Dzvanya mufananidzo wemaikirofoni wotaura zvinonzwika uye uchinonokera.”

* Ita kuti vadzidzi vako vatsvage chimwe chinhu vachishandisa maikirofoni.

**Ita kuti vadzidzi vako vatsavage zvavanoda paindaneti vachishandisa maikirofoni. Ngavatsvage mavhidhiyo pa*YouTube* nenzira dzinotevera:**

1. Nyora zita rerwiyo rwemuno runozivikanwa zvakanyanya wobva watsvagirwa rwiyo urwu ne*YouTube*. Ridza rwiyo irworwo.

 2. Tsvaga nzvimbo ine mukurumbira.

3. Ipa vadzidzi vako izwi rimwe rekuti vatsvage. Izwi iri rinofanira kubva muzvinhu zvavanoziva, sekuti mabikirwo echikafu, mabasa, kurima. Chiridzai mavhidhiyo amunenge mawana.

**Zviitwa: Kutsvaga mazwi akawanda panguva imwe chete**

**Tsanangura:** “Iyezvino tavakuda kushandisa mazwi akawanda kuti tivandudze matsvagiro atinoita mavhidhiyo. Izvi zvinobatsira kuti muwane mavhidhiyo chaiwo amuri kuda.”

**Ita** kuti vadzidzi vako vatsvage mavhidhiyo vachishandisa mazwi maviri kana matatu. Vanogona kuita izvi vachiita zvekunyora mazwi aya kana kutaura mumaikirofoni yepa*YouTube*. Ipa vadzidzi mashoko akasiyana-siyana ekuti vabatanidze. Mashoko aya ngaabve nune zvavambotsvaga pa*YouTube*. Semuenzaniso:

• *‘Africa’, ‘new”, music’*

*• ‘Premier Leage’, ‘best’, ‘goals’*

**Zvaunofanira Kuziva**: Ipa vadzidzi vako nguva yakawanda yekushandisa mazwi akasiyana-siyana

**Zviitwa**: Kutsvaga Zvavanofarira

Kurukura nevadzidzi muchionesana zvakanakira *YouTube* muhupenyu hwavo.

• **Bvunza**: “Zvamava kuziva kushandisa *YouTube*, ndezvipi zvamungada kuishandisira muhupenyu hwenyu?” Vape mienzaniso inoenderana nezvavanoziva.

• **Kurukura nevadzidzi vako** mazwi avanogona kushandisa kana vane zvavanoda kutsvaga (mienzaniso yako ngaive yakareruka huye iine mazwi mashoma)

• **Ipa** vadzidzi vako mikana yekuti vashandise nharembozha kuti vatsvage mavhidhiyo avanofarira. Ngavabatsirane nevame vadzidzi pakuita izvi.

• **Bvunza**: “Ndeapi mavhidhiyo amuri kiuda kutsvaga?”

**Zvinofanira kuzikanwa**: “Paindaneti pane nhau dzakawanda dzakakosha, asi kune dzimwevo dziripo dzisina kukosha uye dzisiri dzechokwadi. Saka zvakakosha kuti kana uine zvawatsvaga paindaneti, utarise mhinduro mbiri kana nhatu pane dzaunenge wapihwa kuti ugowana mhinduro chaiyo yaunenge uchitsvaga.”

**Kuzvichengetedza**

 **Bvunza**: “Kuzvichengetedza kunorevei kwamuri?”

**Ipa vadzidzi nguva yekumbozviona vari panzvimbo izere vanhu**,semuenzaniso, pamusika. Iti vakurukure pachavo vachiudzana zvavangaita kuti varambe vakachengetedzeka munzvimbo yakadaro. Bvunza mibvunzo inotevera kuti vanyatsofunga zvakadzama pamusoro penyaya iyi:

|  |  |
| --- | --- |
| **Zvitokonyeso** | **Mhinduro dzingangopiwa** |
| Ndezvipi zvaungaita kana munhu wausingazivi akatanga kukunetsa kana kukuvhiringidza? | Unosiya akadaro wonyarara. Panoda kungwarira – kazhinji vanhu vakadaro havasiri zvavanozviti vari |
| Unoita sei kana usina chokwadi kana kuti usiri kunzwa kugadzikana nekuda kwechimwe chinhu chawakaona kana chakaitika?  | Hauudzi vanhu nyaya dzako nekuti hauzivi kana kuti hauna chivimbo chekuti wawaudza iyeye haashandisi zvawamuudza nenzira isiri iyo here. |
|  Unoita sei kana usina chokwadi kana kuti usiri kunzwa kugadzikana nekuda kwechimwe chinhu chawakaona kana chakaitika? | Unoudza mumwe munhu waunoziva uye waunovimba naye. |
| Vanhu vaunowadzana navo unovabata sei? | Uri munhu anoremekedza vanhu. |

**Tsanangura**: “Zvakakosha kuti murangarire kuti indaneti inzvimbo yeruzhinji, saka zvakakosha kuti nzvimbo yeruzhinji tingoibata sezvatinoita nzvimbo yeruzhinji kuti tichengetedzeke.”

**Kuzvichengetedza**

Rega kutaura nevanhu vausingazivi kana kuti vari kukunetsa.

Kana usina kugadzikana nekuda kwezvawaona kana kuti zvaitika pakutaura nemunhu waunoziva huye waunovimba naye.

Zvinhu zvine chekuita newe pachako zvinofanirwakuchengetedzwa pakavanzika.

Remekedza vanhu.

**Ipa vadzidzi vako bepa rakanyorwa nzira dzekuzvichengetedza nadzo paindaneti**

• **Kurukura nevadzidzi vako muchionesana kuti nzira idzi dzine chii chekuita nekuzvichengetedza paindaneti**

• **Ita kuti nzira dzekuzvichengetedza nadzo idzi dzive dzinobatika nekushandisa mienzaniso yekuti vadzidzi vanoinzwisisa huye inoenderana nemararamirop avo.** Semuenzaniso, vadzidzi vechidzimai vanogona kunge vachida kuziva kuti vopedza kushungurudzwa nenzira dzipi.

**Kuzvichengetedza pa*YouTube***

• **Bvunza**: “Zviripo here zvamunogona kunge muchishushikana nazvo pamunenge muchishandisa *YouTube*?”

• Bvunza: “Ko kana mukasangana nevhidhiyo yamunofunga kuti haina kunaka huye inonyadzisira pamunenge muri pa*YouTube* munoita sei?”

• **Tsanangura nekuratidza vadzidzi vako zvinotevera**: “Unogona kudzvanya chikwangwani chinoita kuti udzoke kumashure usiyane nevhidhiyo iyoyo, kana kudzima mazwi awamboshandisa kutsvaga wotangidza kutsvaga vhidhiyo yauri kuda uchishandisa mamwe manzwi.”

**Zvingada kuzikanwa**: “Une simba pamusoro pezvauri kutsaga – unogona kutsvaga zvinhu zvakanaka kana zvakashata. Simba rekutsvaga zvinhu zvakanaka rinewe.”

**CHIDZIDZO/NHANGANYAYA/KUSHANDISA ZVISINA UDZAMU/KUTSVAGA MANZWI AKAWANDA/KUTSVAKA ZVIONOENDERANA NOUMWE NOUMWE/KUCHENGETEDZEKA/MUTENGO/DZOKORORO YEZVADZIDZWA NEPAPFUPI**

**Mutengo**

**Tsanangura:** “Ikozvino wava kugona kushandisa *YouTube*, uye kuziva kuti inoshandiswa papi, ngatichitaura kuti inobhadharwa marii kuishandisa! Kuti ushandise *YouTube* panharembozha yako unofanira kuva nedhata kubva kune anopa masaisai anobata panharembozha.

**Ratidza posita rinoratidza ‘Mutengo’**

* **Tsanangura:** “Zvokuita zvakasiyana-siyana paindaneti zvinoshandisa dhata rakasiyana-siyana. Kutarisa zvinyorwa kunoshandisa dhata shoma, kutarisa mifananidzo kunoda rakawanda, kuridza mumhanzi uye kuturura zvinhu kubva paindaneti zvinoda dhata rakati wandei uye kuona mavhidhiyo kunoshandisa mari yakawanda”
* **Tsanangura:** “Zvimwe zvinowanikwa paindaneti zvinofambirana nezvokuita zvinoda dhata rakawanda”
* **Bvunza:** “Ndezvipi zvinoitwa paindaneti zvinoda mari yakawanada?” *Mhinduro*: *YouTube*. Kuona mavhidhiyo pa*YouTube* zvinoda dhata rakawanda”

**Tarira Dhata**

• **Bvunza:** “Nemhaka yei zvakakosha kutarisa uwandu rwedhata rawashandisa? **Mhinduro:** Kunzwisisa uwandu rwedhata rawashandisa uye kuti zvimwe zvokuita zvakasiyana-siyana zvingaita marii”

 **•Tsanangura:** Unogona kutarisa kuti wasara nedhata rakadii, sokutarisa kwaunoita kuti wasara nemamineti kana tsambambozha dzakawanda sei, nekunyora kodhipanharembozha yako zvichibva kune anopa masaisai enharembozha”

* **Tsanangura:** “Unogona kutenga masaisai ane mitengo yakasiyana-siyana zvichienderana nokuti uchashandisa indaneti kuitei. Bvunza rubatsiro kubva kune mumiririri wekambani yenharembozha mari yakafanira kwauri”
* **Tsanangura:** “Kana ukapinda paindaneti munharaunda ine *Wi-Fi*, haushandisi chikwama chemasaisai ako. Mumiririri wekambani yenharembozha munharaunda mako anogona kukubatsira kutsvaka *Wi-Fi* yomunharaunda mako. Asi zvinogona kuti nharaunda ye*WI-FI* inogona kunge iri kure kuti uende ikoko”

 • **Ratidza nokuita** kutarisa kuti wasara nedhata rakadii

**Chenjedzo:** Nzira dzokutarisa kuti wasara nedhata rakawanda zvakadini dzinosiyana nokuti uri munyika ipi uye kuti masaisai auri kushandisa panharembozha yako ndeapi.

**Dzokororo yezvadzidzwa nepapfupi**

**Tamba mutambo wemifananidzo inoratidza *YouTube***

• Simudza mufananidzo umwe neumwe we*YouTube*, panguva dzakasiyana

• **Bvunza:** “Ichi chiri papi panharembozha uye chii?”

• **Tsanangura** kune vauri kudzidzisa kuti mufananidzo umwe neumwe, kana vachida rubatsiro ndewei

• **Ipa mibairo midiki** (yakaita sezvihwitsi) kumhinduro dzakanaka uye wozonamira mifananidzo pamadziro pashure kuratidza vadzidzi vako kuti chii.

**Tsanangura:** Kuti kune mamwe mabasa ebetsero anoitwa ne*YouTube* akafanana neizvi zvinoita kuti vanhu vaturike kana kuona mavhidhiyo. Mimwe mienzaniso yeizvi i*Daily Motion* ne*Vimeo*.

**Chenjedzo:** “Zvizhinji zvinosevenzeswa paindaneti uye mabasa ebetsero eindaneti anoshandisa mifananidzo nemanzwi zvakada kufanana. Kana uchishandisa indaneti tarisa mifananidzo iyi, kuti nguva inotevera yaunoiona, urangarire kuti inorevei.”

**Dzokororo yezvadzidzwa nepapfupi yezve*YouTube***

Kurukura nevadzidzi vako zvavadzidza pamusoro pokushandisa *YouTube*:

 • “Ndezvipii zvawadzidza pamusoro pokushandisa *YouTube*?”

 • “Yakasiyana zvakadii nekuona *TV*? Chii chaungaita ne*YouTube* zvausingagoni kuita ne*TV*?”

• “Uchine zvimwe here zvaunoshuvira kuziva pamusoro pokushandisa *YouTube*?”

• “Ungaishandisira kuita chii iwe pachezvako? Ndezvipi zvebasa zvaungaidira?”

• “Ungada kushandisa *YouTube* pai muupenyu hwako? Ndezvipi zvaunonyanya kufarira nokunakidzwa kuishandisira pazviri?”

**Chenjedzo**: Ita dzokororo uchipa mibairo (somuenzaniso zvihwitsi) kuvadzidzi vako pakutamba kwavaita.

**Chenjedzo**: “*YouTube* inzvimbo yakanaka yokutsvaga zviitiko nemifananidzo zvakaturikwa, asi kune ruzivo rwakawanda rusiri mifananidzo nezviitiko zvakaturikwa uye zvisingawanikwi mu*YouTube*! Indaneti yakakura zvakanyanya kudarika *YouTube*! Imwe nzira yokuwana rumwe ruzivo inogona kuva yekutsvaga zvinhu pa*Google*.”

**Chenjedzo**: Kana vadzidzi vako vachida kupinda paindaneti nepa*YouTube* vachishandisa nharembozha dzavo, vape nguva yokuti vaedzesere zvavadzidza ugovapa rutsigiro nekurudziro.

 **Kuinda pachinhanho chinotevera**

Kana ukasvika panoperera chikamu uchine imwe nguva:

• **Bvunza** “Mune mimwe mibvunzo here pamusoro pezvose zvataita muchikamu ichi?”

• **Bvunza** “Ndezvipi zvimwe zvamungade kuziva pamusoro peindaneti yenharembozha?”

 Zvimwe zvinhu zvakadzama zvamungagone kukurukura nevadzidzi vako zvinosanganisira:

 • **Kuisa chipimo pane zvawanikwa**: “Unosarudza sei mifananidzo nezviitiko zvakaturikwa pa peji rinoratidza zvawanikwa? Ungaziva sei kana imwe nzira yakanaka kudarika imwe?”

• **Kugadzira mavhidhiyo**: “Unogona kugadzirawo mavhidhiyo ukamaturika pa*YouTube*”

• **Kugoverana mavhidhiyo**: “Kuri kuti waigona kuturika mavhidhiyo, waiturika chii?”

• **Kuturura maapurikesheni** kubva muchitoro chemaapurikesheni enharembozha (unofanira kusanganisira tsambambozha, nokuda kwekuti kuva netsambambozha kunoita kuti ugone kuturura maapurikesheni).

**CHIDZIDZO 4 – *Google* CHIDZIDZO 4 – *Google***

**CHIDZIDZO 4**

***Google***

**CHIDZIDZO 4 – *Google* CHIDZIDZO 4 – *Google***

**Zvinangwa Zvokudzidza Nguva: mamineti 45-60**

• Kuti vadzidzi vazive kushandisa *Google* kuti vawane ruzivo ruri paindaneti.

 • Kuti vadzidzi vanzwisise mhando dzeruzivo ruripo uye kuti vafarire nokuda kuwana ruzivo runoenderana nezvinodiwa.

**Zvamunofanirwa kuva nazvo:**

bhiro, bepa nebepa rinonamira

Nharembozha dzechizvino-zvino

Mibairo midiki Chikwangwani che*Google* rimwe

Bepa rine nhongeregdzwa yemazwi nezvaanoreva rinopiwa vadzidzi

Chikwangwani chemutengo

Chenjedzo dzechengetedzo

Mapepa akachekwa ane mifananidzo yezvinowanikwa paindaneti.

**NHANGANYAYA / MASHANDISIRWE ASINA KUDZAMA / KUTSVAGA MAZWI AKAWANDA/KUTSVAGA ZVINHU ZVAKO SEDUNGAMUNHU / CHENGETEDZO/MUTENGO / DZOKORORO YEZVADZIDZWA NEPAPFUPI**

**Parura *Google***

**Ratidza vadzidzi chimufananidzo che*Google* ugovaudza kuti vachitsvake panharembozha**

**Bvunza**: “Pane anoziva here kuti ichi chii?” “Ndechei?”

**Ipa tsananguro pfupi yekutsvaga zvinhu pa*Google***

• “Panotsvagwa zvinhu pa*Google* panokubatsira kutsvaga ruzivo rwaunoda. Unoudza *Google* mashoko aunoda kutsvaga, somuenzaniso ‘Vanhu vepasi rose vangani?’ uye yotsvaga mumashoko ose akaiswa nevanhu paindaneti, kutsvaga zvaunoda.”

• Unogona kuwana ruzivo pamusoro penzvimbo, mabasa, mabikiro, mafirimu, nziyo, nhau, nyaya dzechikoro, korichi, bvunzo, nezvimwewo.”

**Rangarira**: Onesa ukama pamusoro penhaurirano nezviitwa mukudzidza kunyaya yokuti indaneti ingabatsira sei hupenyu rwevadzidzi vako. Izvi zvichabatsira kuti chidzidzwa chirambe chichivanakidza.

**Ipa zvazvakanakira muupenyu!**

• **Taura nyaya yako yokuti** panotsvagwa zvinhu paG*oogle* panokubatsira sei (mudzidzisi), shamwari dzako, nemhuri. Mimwe mienzaniso inogona kusanganisira:

* Kutsvaka ruzivo pamusoro penzvimbo, mabasa, mabikiro, mitambo iri pamavhidhiyo, nziyo, nhau, nyaya dzechikoro, korichi, kana bvunzo.”
* Ipa mienzaniso yakajeka kana nyaya dzekuti panotsvagwa zvinhu pa*Google* pangashandiswa sei.

**Ita kuti *YouTube* ive ine basa kuvadzidzi vako.**

• Kurukura nevadzidzi vako kuti panotsvagwa zvinhu pa*Google* pangavabatstsira sei paupenyu rwavo.

 • **Bvinza**: “Chii chaungadzidira kushandisira *panotsvagwa* zvinhu pa*Google* muupenyu hwako?” Vape dzimwe pfungwa zvichienderana nezvavanofarira.

• **Zviitwa:** “Chii chaunonyanya kufarira nokudisisa kudzidza pamusoro pacho?

**Zviitwa: Kushandisa *Google* zvisina kudzama**

 **Ita!**

**Tsanangura**: “Wavakumbonoidza kushandisa *Google* panharembozha!”

**Ratidza Chikwangwani chinoratidza kuti *Google* inoshandiswa sei?**

• **Tsananagura**: “Chikwangwani ichi chinoshandiswa kutsvaka ruzivo.”

* Chikwangwani ichi chinoratidza matanho pakushandisa *Google* mukutsvaka mashoko.”
* Ratidza vadzidzi vako matanho panharembozha dzavo mukutsvaga chinhu chiri nyore.

 **Ratidza tebhu dze*Google***

(*‘all’, ‘images’, ‘videos*’ ne ‘*maps’*)

• **Tsanangura**: “Kana ukabaya tebhu dzakasiyana siyana, *Google* inokubudisira zvakasiyana- siyana kana kuti mhinduro. Somuenzaniso, kana ukabaya tebhu ye’mufananidzo*’* unoona mifananidzo chete.”

• Udza vadzidzi vako kuti vabaye tebhu dzakasiyana-siyana panharembozha dzavo vachikuudza zvinobuda kana vatsvaka.”

**Ratidza zvinobuda papeji ye** (‘*all’, ‘images’, ‘videos’ ne ‘maps’*)

**Tsanangura** zvakatariswa nevadzidzi vako: “*Google* yabudisa dandemutande rinoenderana neizwi rawatsvaka.”

 • **Mazwi akaita seruvara rwedenga** ndiwo mukova wokupinda mumadandemutande awa, kana ukabaya ipapo inokuindisa kudandemutande racho.

 • **Mazwi ane ruvara rwemashizha** ndiyo ‘kero’ yerimwe nerimwe dandemutande.

• **Mazwi matema** itsananguro kana kuti chidimbu chinobva padandemutande iri.

Bvunza “Mune muvhunzo here pane zvamakatarisa apa?”

**Zviitwa: Zvinonyanya kushandisirwa *Google***

**Simudza chimufananidzo chemaikirofoni *paGoogle***

• **Tsanangura** “Maikirofoni iyi inoshandiswa kuti usanyora mavara. Kana usingagoni kuperetera kana kunyora mazwi aunnoda kutsvaka, unogona kungoudza *Google* mashoko aunoda kutsvaka”

• **Ratidza kwekuchiwana**: Chimufananidzo chemaikirofoni chinobuda kurudyi kwechibhokisi chokutsvakisa”

• **Ratidza mashandisirwe acho**: “Dzvanya chimufananidzo chemaikirofoni ugotaura nenzwi riri pamusoro, zvakajeka zvishoma nezvishoma.”

 • **Udza** vadzidzi vako kuti vatsvake zita remunhu ane mukurumbira vachishandisa maikirofoni.

**Udza vadzidzi vako kuti vaedzesere kutsvaka mashoko nenzira dzinotevera dzokutsvaka manzwi:**

1. Vanyorere zita remunhu ane mukurumbira muchibhokisi chekutsvakisa

2. Nyora zita renzvimbo ine mukurumbira muharaunda muchibhokisi chokutsvakisa ugoitsvaka.

 3. Ipa vadzidzi vako izwi rimwe rakakosha kwavari kuti vanyore (somuenzaniso, *‘bhasikoro’, ‘chitoro’, ‘nzira dzemabikiro’, ‘mabasa’, ‘kurima’*), uye ugovabatsira kunzvera zvinobuda.

 *Wikipedia* ipeji yepaindaneti inowanzowanikwa nechepamusoro kana ukatsvaka ne*Google*. Inoratidza mashoko akawanda pamusoro penyaya dzakasiyana-siyana.

***Wikipedia*** inonyorwa nevanhu vanoishandisa, uye zviuru zvezvinoshandurwa zvinoitwa mukati meawa imwe chete.

Ruzivo rwainopa runogona kuva nebasa asi unofanira kuera ruzivo urwu pachako nokuti hauzivi munyori wacho.

**Zviitwa: Kutsvaka manzwi akawanda**

**Tsanangura**: “Tava kumboedza kutsvaka nenzira yakananga tichishanndisa manzwi akawanda okutsvakisa – zvinogona kubatsira kutsvaka ruzivo rwaunoda.”

Udza vadzidzi vako kuti vaedzesere kutsvaka ruzivo nokuisa mibatanidzwa yemazwi 2-3 muchibkokisi che*Google*. Vanogona kuita izvi vachishandisa maikirofoni kana kunyorera mavara. Ipa vadzidzi vako mazwi akasiyana-siyana okubatanidza zvichienderana nezvavambotsvaka kumashure.

**Chenjedzo**: Ipa vadzidzi vako nguva yakawanda yokunzvera zvinobuda zvakasiyana-siyana uye mibatanidzwa yemashoko yakasiyana-siyana.

**Zviitwa: Kutsvaka zvinoenderana neumwe neumwe**

**Kurukura** nevadzidzi vako kuti *Google* ingavabatsira sei paupenyu rwavo.

• **Bvunza**: “Ikozvino wava kugona kushandisa *Google*, ungada kuishandisira zvipi paupenyu hwako?” Vape mazano zvichienderana nezvavanofarira.

 • **Tsanangura** nevadzidzi vako mazwi avanogona kushandisa kutsvaka, zvichienderana nezvavanofarira (zama kuti mazwi okutsvagisa ave ari nyore, uye ushandise rimwe kana maviri).

• **Bvunza** mudzidzi umwe neumwe vachipana mukana kushandisa nharembozha kutsvaka ruzivo rwavanofarira, uye uudze vamwe vadzidzi kuti vatsigire izvi.

• **Bvunza**: “Nderupi ruzivo rwaungada kutsvaka?”

 **Chenjedzo**: “Zvakakosha kutarisa zvinobuda paviri kana patatu kuti uwane mhinduro yakanakisisa pane zvaunotsvaka.”

**Kuchengetedzeka**

**Bvunza**: “Kuchengetedzeka zvinorevei kwauri?”

**Udza vadzidzi vako kuti vaone sokuti vari panzvimbo yoruzhinji chaiyo**, yakaita semarikete. Vaudze kuti vakurukure pamusoro pezvavangaite kuti varambe vakachengetedzeka panzvimbo yakadai. Vatokonye nemibvunzo nemhinduro zvinotevera:

|  |  |
| --- | --- |
| **Zvitokonyeso** | **Mhinduro dzingangopiwa** |
| Ndezvipi zvaungaita kana munhu wausingazivi akatanga kukunetsa kana kukuvhiringidza? | Unosiya akadaro wonyarara. Panoda kungwarira – kazhinji vanhu vakadaro havasiri zvavanozviti vari |
| Unoita sei kana usina chokwadi kana kuti usiri kunzwa kugadzikana nekuda kwechimwe chinhu chawakaona kana chakaitika?  | Hauudzi vanhu nyaya dzako nekuti hauzivi kana kuti hauna chivimbo chekuti wawaudza iyeye haashandisi zvawamuudza nenzira isiri iyo here. |
|  Unoita sei kana usina chokwadi kana kuti usiri kunzwa kugadzikana nekuda kwechimwe chinhu chawakaona kana chakaitika? | Unoudza mumwe munhu waunoziva uye waunovimba naye. |
| Vanhu vaunowadzana navo unovabata sei? | Uri munhu anoremekedza vanhu. |

**Tsanangura** “Zvakakosha kurangarira kuti indaneti inzvimbo yeruzhinji, uye zvakakosha kuitora saizvozvi kuti ugare wakachengetedzeka.

**Kuzvichengetedza**

Rega kutaura nevanhu vausingazivi kana kuti vari kukunetsa.

Kana usina kugadzikana nekuda kwezvawaona kana kuti zvaitika pakutaura nemunhu waunoziva huye waunovimba naye.

Zvinhu zvine chekuita newe pachako zvinofanirwakuchengetedzwa pakavanzika.

Remekedza vanhu.ss

**Ipa** vadzidzi vako ‘chenjedzo dzekuchengetedzeka’

• **Kurukura** nevadzidzi vako kuti chenjedzo idzi dzinorevei pakushandisa indaneti.

 • **Shandisa chenjedzo zvinoenderana nehupenyu** nokushandisa mienzaniso inoenderana netarisiro yevadzidzi vako. Somuenzaniso, madzimai anogona kuva nechekuita nezve kudzivirira kubva mukushungurudzwa.

 **Kuchengetedzeka pa*Google***

• **Bvunza**: “Pane here chinokunetsa pakushandisa *Google*?”

• **Bvunza**: “Kana uchitsvaka mashoko pa*Google* wobva waona kana kuvhura chimwe chinhu chaunofunga kuti chakaipa kana kuchinotsamwisa, chii chaungaita pashure?”

• **Tsanangura** nekuratidza vadzidzi vako “Unogona kubaya bhatani rokudzoka kumashure, wodzima mashoko ari muchibhokisi chokutsvakisa ugonatsurudza matsvakiro ako nemashoko akasiyana”

• **Tsanangura**: “Kana uchishandisa *Google*, unovaka ‘nhoroondo yokutsvaka’, inorangarirwa ne*Google* panharembozha yako. Unogona kuona imwe nhoroondo yako yokutsvaka kana ukabaya mubhokisi rokutsvaka. Nhoroondo yokutsvaka iyi inogona kudzimwa”

**Chenjedzo**: “Ndiwe une simba pane zvaunotsvaka – unogona kutsvaka zvinhu zvakanaka kana zvinhu zvakashata. Zviri musimba rako kutsvaka zvinhu zvakanaka.”

**Mutengo**

**Kana wapedza zvemutengo muchikamu chapfuura chezvidzidzo zve*WhatsApp* ne*YouTube*, shandisa izvi sedzokororo yezvadzidzwa nepapfupi.**

**Tsanangura**: “Ikozvino wava kugona kushandisa *Google*, uye zvainoshandiswa, ngatichitaura mutengo wacho pakuishandisa! Kushandisa indaneti panharembozha yako, unofanira kutenga dhata, sezvaunongoita pakurova runhare.

 **Ratidza chikwangwani che ‘mutengo’**

• **Tsanangura**: “Zvokuita zvakasiyana-siyana zvinoshandisa dhata rakasiyana. Kutarisa manzwi kunoshandisa masaisai mashoma, kutarisa mifananidzo kunoshandisa yakawanda, kuridza nokuturura mumhanzi kunoshandisa yakati wandei uye kuona mavhidhiyo kunoshandisa yakawandisa.”

• **Tsanangura**: “Zvimwe zvinowanikwa paindaneti zvinoshandidzana nezvinoda masaisai akawanda.”

• **Bvunza** “*Google* iri papi pabepa guru iri? Zvinorevei maererano nemutengo wacho?”

• **Bvunza**: “Chii chinoita kuti zvide mari yakawanda? **Mhinduro**: “Mavhidhiyo*”.*

• **Bvunza**: “Chii chinoita zvisadhura? **Mhinduro**: “Chinyorwa”.

**Mutengo**

**Kutarisa dhata**

• **Bvunza**: “Chii chakakoshera kutarisa kuti washandisa dhata rakadii?”

• **Mhinduro**: “Kuti uzive huwandu rwedhata rawashandisa uye kuti zvokuita zvakasiyana zvinoita marii”

• **Tsanangura**: “Unogona kutarisa masaisai awasara nawo sokutarisa kwaunoita kuti wasara nemamineti mangani kana uwandu rwemashoko akanyorwa aungatuma nokunyora kodhi inobva kune vanokupa masaisai panharembozha yako”

 • **Tsanangura**: “Unogona kutenga masaisai emutengo yakasiyana-siyana zvichienderana nekuti unonda masaisai okuitei paindaneti. Tsvaga rubatsiro kubva kumiririri wekambani yenharembozha kuti mari yaungada imarii.

• **Tsanangura**: “Kana ukapinda paindaneti uri munzvimbo ine *Wi-Fi*, haushandisi tsapo yako yedhata. Zvinogona kuti nzvimbo idzi dzinogona kuva kure kuti uendeko.Mumiririri wekambani yemasaisai anogona kukubatsira kutsvaka *WI-FI* yomunharaunda imomo. Asi zvinongona kuti nharaunda yacho inenge iri kure kuti uendeko.

* **Ratidza nokuita** kutarisa kuti vadzidzi vasara nenguva yemasaisai/yepamhepo yakadii

**Chenjedzo:** Nzira yokutarisa kuti wasara nedhata rakadii dzinosiyana nokuti uri munyika ipi uye kuti masaisai auri kushandisa panharembozha yako ndeapi. Bvunza mumiririri wekambani yenharembozha kana uchida rubatsiro rwokutarisa dhata.

**Dzokororo yezvadzidzwa nepapfupi**

**Tamba mutambo wchimufananidzo che*Google***

• **Simudza** chimufananidzo che*Google*, chimwe nechimwe panguva.

 • **Bvunza**: “Chiri papi panharembozha uye ndechei?”

• **Tsanangura** kuvadzidzi vako kuti chimufananidzo chimwe nechimwe ndechei kana vachida rubatsiro

• **Udza vadzidzi kuti vatsvage** kuti munhu avanofarira ane mukurumbira ane makore mangani.

• **Ipa mibairo midiki** (somuenzaniso, zvihwitsi) pamhinduro dzakanaka ugonamira zvimufananidzo pamadziro kuitira kurangaridza vadzidzi kuti zvii.

**Tsanangura**: Kuti pane zvimwe zvakada kuita sezve *Google* zvinoita kuti vanhu vagone kutsvaka. Muenzaniso weizvi i*Yahoo* ne*Bing*.

 **Chenjedzo**: “Zvinhu zvizhinji zvokushandisa uye zvinoitwa neindaneti zvinoshandisa zvimufananidzo nemashoko. Kana uchishandisa indaneti tarisa zvimifananidzo izvi, kuti ukazviona nguva inotevera ugoziva kuti zvinorevei.”

**Kutarisa zvadzidzwa maererano ne*Google***

**Kurukura** nevadzidzi vako zvavadzidza pamusoro pokushandisa *Google*

• “Chii chawadzidza pamusoro poushandisa *Google*?”

• “Uchine zvinokunetsa here pamusoro pokushandisa *Google* uye

ndeapi mabasa aungada kuishandisa pachezvako?”

* “Ndeapi mabasa ehunyanzvi aungada kuishandisa?”

• Ungada kushandisa *Google* pai muupenyu hwako? Chii chaunonyanya kuda uye kufarira pakuishandisira?”

**Chenjedzo:** Ita dzokororo yezvadzidzwa ugopa mibairo (somuenzaniso, zvihwitsi) kuvadzidzi pakutamba.

**Chenjedzo**: Kana vadzidzi vachida kupinda paindaneti ne*Google* vachishandisa nharembozha dzavo, vape nguva ipapa kuti vaedzesere zvavadzidza ugovapa rubatsiro nekurudziro.

**Dzokororo yezvadzidzwa nepapfupi**

**Kuinda pachinhano chinotevera**

Kana ukasvika pokupedisira pechikamu asi pachine nguva:

• **Bvunza**: “Mune mimwe mibvunzo here pamusoro pezvataita muchikamu chino?”

• **Bvunza**: “Ndechipi chimwe chamungade kuziva pamusoro peindaneti yenharembozha?”

 Zvimwe zviri pairi zvakadzama zvaungakurukura nevadzidzi vako zvinosanganisa:

• **Kupima zvabuda**: “Unosarudza sei nzira pane pakutsvaga papeji rezvaunoda?” “Ungaziva sei nzira iri nani kudarika dzimwe?”

• **Kuona kushambadza**: “Ungaona sei kuti zvabuda pa*Google* kushambadza kunobhadharirwa?”, “*Google* inoshandisa sei nhoroondo yako yokutsvaka kukugadzirira kushambadza kwakanangana newe?”

• **Mepu dze*Google***: “Unoshandisa sei zvinoratidza kwekuenda?” “*Buckingham Palace* iri kupi?”

•**Kuturura zvokushandisa zvinobetsera vanhu** kubva muchitoro chezve kushandisa (unofanira kuputira tsambambozha, nokuti kuva netsambambozha kwakakosha pakuturura zvokushandisa).